Samlingsstund for barn

I sosiale medier

# Elementer i samlingsstunden

1. Presentasjon av deg og seerne
2. Introduksjon om hvorfor vi har samlingsstund
3. Spørsmålsrunde med bevegelser
4. Velkommen-sang
5. Aktivitet
6. Lystenning
7. Sang
8. Aktivitet
9. Bønn

# Mål for samlingene

* Barna skal få en opplevelse av å være sammen.
* De skal få synge, få tips om aktivitet, delta i lek.
* De skal få reflektere rundt det å være glad i noen.

I denne eksempelsamlingen er tema at Gud er glad i alle.

# Du trenger

* Noe å filme med.
* Noen som kan spille gjeter.
* Små sauer og et troll (vi laget av bomullsdotter og mosegummi)
* Tre lys og fyrstikker.
* Ballong, hyssing, teip, saks, sugerør.
* Sanger og bønner.

Manus til hele fjerde samlingsstund

Her lagt opp til en voksen og et barn, derav navnet Matilda i manus.

I dokumentet er det lagt inn overskrifter for å holde oversikt – men samlingen «flyter» videre av seg selv.

# 1. Presentasjon

Velkommen til samlingsstund!

(Presenter dere med navn, alder og bosted)

Hva heter du?

Å, det var mange fine navn! Du er jo ny, ser jeg. Men du, du var jo her en annen gang også! Så koselig du ville være sammen med oss.

Du må gjerne få en voksen til å skrive en hilsen i kommentarfeltet under, så vet vi hvem som ser på.

Nå håper jeg alle sitter på rumpa. Jeg teller til tre, og så er det om å gjøre å ikke være den som setter seg sist.

# 2. Introduksjonsrunde om hvorfor vi har samlingsstund

I dag har vi gått på tur for å se om vi kan se noen sauer. Vi vet at de finnes her et sted. Kanskje vi får sett noen?

# 3. Spørsmålsrunde med bevegelser

Men du, hvordan har du det nå?

Vi stiller spørsmål, og så kan dere svare ved å gjøre det vi sier.

Alle som vet at sauer har ull på kroppen, rekk opp ei hånd.

Alle som vet hva sauene sier, si det høyt sammen med meg: Bæ.
Alle som vet hvor mange føtter sauene har, vis med fingrene: Fire fingre opp.

Alle som tror at sauer er glade i gress, rekk opp begge armene.

# 4. Velkommen-sang

Hvis du har et instrument, så finn det fram nå!
Vis fram instrumentet, da!
Så mange fine ting å spille på.
Du kan også bruke lårene som instrument.
Spill opp!

*Velkommen alle musikanter,*

*musikanter som er klare nå.*

*Alle musikanter som kan takten slå!*

*Klapp i hendene! (klapp i hendene)*

*Klapp med tennene (Klapp med tennene)*

*Hvor er knærne? (Slå på knærne)*

*Hvor er tærne? (Slå på tærne)*

*Velkommen alle musikanter,*

*musikanter som er klare nå.*

*Alle musikanter som kan takten slå!*

# 5. Aktivitet

Men du – hvem er det som går der oppe? Roper han noe? Jo, han roper jo på Krølle. Kanskje han leter etter en sau?
Han minner om en vi har hørt om i kirka. Jeg tror det er den gode gjeteren, som Jesus forteller om.
Vet du hva en gjeter er?
En som passer på sauer.
Det er dagens tips til aktivitet: Spør om noen hjemme kan lese fortellingen for deg fra en barnebibel.

# 6. Lystenning

På samlingsstund tenner vi tre lys og ber. Det kan du også gjøre, men da må du sette på pause og hente en voksen! Matilda kan ikke tenne lys selv!

Jeg ber først, og så kan dere gjenta:

Vi tenner et lys og ber for om at alle barn som ikke kan gå i barnehage og på skole, skal ha det godt.

Vi tenner et lys og takker Gud for at vi bor i et godt og trygt land.

Vi tenner et lys og ber for alle barn i resten av verden.

# 7. Sang

Nå er det mange som har ønsket seg sanger. Og i dag skal vi synge Bukkene Bruse, for geiter er jo litt like på sauer. Vi har laget tre sauer og et troll til sangen.

Lille bukken bruse
Trippet over trollebru
Nå tar jeg deg sa trollet
Og var så grom i hu
Nei og nei ta ikke meg
Jeg er tynn og liten jeg
Den som kommer etter
Mye mere metter

"Så gå da"

Mellom bukken bruse
Trippet over trollebru
Nå tar jeg deg sa trollet
Og var så grom i hu
Nei og nei ta ikke meg
Jeg er tynn og liten jeg
Den som kommer etter
Mye mere metter

"Så gå da"

Store bukken bruse
Trampet over trollebru
Nå tar jeg deg sa trollet
Og var så grom i hu
Bare kom jeg stanger deg
Jeg er ikke redd for deg…

Bang og pang det skramlet
Stygge trollet ramlet

Store bukken bruse
Stanget trollet ned i vann
Og nå går bukken bruse
Så glad til setersvang
Nå er denne visa slutt
Bukkene går ofte ut
Tripper over brua
Bort til seterstua

# 8. Eksperiment

Du – vi fikk aldri sett noen sauer her. Vi håper gjeteren fant sauen sin. Men heldigvis har vi en aktivitet som på en måte handler om en sau. Du trenger hyssing, saks, ballong, teip og et sugerør.

1. Fest en hyssing i feks en grein.
2. Tre et avklipt sugerør inn på hyssingen.
3. Blås luft i en ballong.
4. Fest ballongen fast i sugerøret med teip.
5. Hold hyssingen stramt.
6. Slipp ballongen.
7. Nå skal den fyke oppover hyssingen. (Vi måtte prøve noen ganger!)

Den fyker så fort av gårde, nesten som en sau som løper til gjeteren sin!

# 9. Bønn

Dette er en hermebønn (se bevegelser i promoen)

Herre Jesus Kristus

Du står foran meg

Du er også bak meg

Du er på min høyre side

Du er på min venstre side

Du er over meg

Du er under meg

Og du er glad i meg.

Vi sees!